b'\n_START_ARTICLE_\nTurki v Lendavi\n_START_SECTION_\nPripovedka\n_START_PARAGRAPH_\nBil je cigan, \xc4\x8drn kot vsi cigani. In ta cigan je vpra\xc5\xa1al stra\xc5\xa1nega Turka:_NEWLINE__NEWLINE_\xc2\xbbKaj dela\xc5\xa1, grdi Turek?\xc2\xab_NEWLINE__NEWLINE_\xc2\xbbVrv pletem, lepi cigan,\xc2\xab\xc2\xa0je odgovoril grdi Turek in si z gib\xc4\x8dnimi prsti pogladil svojo ku\xc5\xa1travo brado. Pravi vrvar ne bi naredil lep\xc5\xa1e in mo\xc4\x8dnej\xc5\xa1e vrvi, kot jo je Turek v Veliki Kani\xc5\xbei._NEWLINE__NEWLINE_Drugi dan spet vpra\xc5\xa1a cigan Turka:_NEWLINE__NEWLINE_\xc2\xbbKaj dela\xc5\xa1, grdi Turek?\xc2\xab_NEWLINE__NEWLINE_\xc2\xbbTorbo \xc5\xa1ivam, lepi sinek. Sam vidi\xc5\xa1, \xc4\x8de ti ni pokvarilo o\xc4\x8di tvoje pogansko \xc5\xbeivljenje.\xc2\xab_NEWLINE__NEWLINE_Tako je povedal Turek. Spet si je gladil svojo ku\xc5\xa1travo brado in se jalno smejal kot lisica, ko vidi, da ji pi\xc5\xa1\xc4\x8de ne more ute\xc4\x8di._NEWLINE__NEWLINE_Tretje jutro je grdi Turek brusil sabljo, ampak takrat \xc5\xbee cigana ni bilo v Kani\xc5\xbei. Sam bog ve, po kak\xc5\xa1nih stezah je pobegnil iz tur\xc5\xa1ke dr\xc5\xbeave, sam bog ve, kako je pri\xc5\xa1el do prve grmade na drugi strani._NEWLINE__NEWLINE_\xc2\xbbJunaki,\xc2\xab\xc2\xa0je zavpil vojakom, ki so stali ob grmadi,\xc2\xa0\xc2\xbbspanec naj ne premaga va\xc5\xa1ih o\xc4\x8di in rja ostrine va\xc5\xa1e sablje! Turek se pripravlja, pride nas pobijat!\xc2\xab\xc2\xa0_NEWLINE__NEWLINE_Samo toliko je povedal, in \xc5\xbee so ga nesle suhe pete od dolinskih vrhov proti Lendavi. Njegov \xc4\x8drni, raztrgani pla\xc5\xa1\xc4\x8d je plapolal za njim. Veter ne bi hitreje nosil cigana, kot so ga nosile njegove suhe pete._NEWLINE__NEWLINE_\xc2\xbbDe\xc4\x8dki, to je cigan na\xc5\xa1ega kapetana!\xc2\xab\xc2\xa0ga je prepoznal prvi med vojaki. Pri\xc5\xbegali so grmado, postavili stra\xc5\xbee in gledali na dolgo, pra\xc5\xa1no cesto proti Kani\xc5\xbei; \xc4\x8dakali so Turke._NEWLINE__NEWLINE_\xc2\xbbKres gori pri Dolini, Turki nas pridejo klat!\xc2\xab\xc2\xa0so jokali ljudje od Doline do Radgone, od Mure do Rabe. \xc4\x8crni oblaki so plavali proti zahodu in od teh \xc4\x8drnih oblakov je segal dim kresov, ki so goreli po bregeh od Doline do Mono\xc5\xa1tra. Tri dni in tri no\xc4\x8di so jahali Hadikovi huzarji od vesnice do vesnice._NEWLINE__NEWLINE_\xc2\xbbVsi mo\xc5\xbeje v lendavski grad! To zapoveduje branilec kristjanov, kapetan Hadik!\xc2\xab\xc2\xa0so bobnali bobnarji. Jok in molitev sta se dvigala v nebo in bo\xc5\xbeje o\xc4\x8detovo oko je videlo, kako be\xc5\xbeijo \xc5\xbeenske, starci in nedol\xc5\xbeni otroci v gozdove in med gore._NEWLINE__NEWLINE_Vo\xc5\xa1\xc4\x8dene sve\xc4\x8de so gorele pred podobo matere bo\xc5\xbeje v lendavsekm gradu. Vojaki sobrusili sablje in nabijali topove. Kapetan Hadik je hodil po obzidju od dtra\xc5\xbee do stra\xc5\xbee in za vsakega je imel lepo besedo. Od vseh strani pa se je sli\xc5\xa1alo:\xc2\xa0\xc2\xbbZ nami je bog kristjanov, ne bojmo se smrti!\xc2\xab_NEWLINE__NEWLINE_\xc2\xbbJunaki, dolgo vrv in novo torbo je prinesel vsak Turek. Va\xc5\xa1e otroke, va\xc5\xa1e sestre in brate ho\xc4\x8dejo vezati z vrvjo, za va\xc5\xa1e imetje so pripravljene nove tur\xc5\xa1ke torbe! Junaki, od krvi kristjanov morajo rjaveti ostro nabru\xc5\xa1ene tur\xc5\xa1ke sablje! Z roko na srcu, s pogledom na podobi Marije prise\xc5\xbeite zvestobo meniin svojim dragim, za katere pripravlja pogan sramoto, mu\xc4\x8denje in smrt! Tudi sam prisegam, da grem prvi v bojni mete\xc5\xbe in \xe2\x80\x93 bog ne dopusti, da bi pri\xc5\xa1lo do tega \xe2\x80\x93 zadnji ho\xc4\x8dem biti, ki zapusti trdnjavo kristjanov!\xc2\xab_NEWLINE__NEWLINE_Tako je govoril kapetan Hadik, in potem se je za\xc4\x8del krvavi ples._NEWLINE__NEWLINE_\xc2\xbbNapolni, Alah, na\xc5\xa1e prazne torbe! Sto nevernih psov nam daj na vsako vrv! Po\xc5\xa1kropi me\xc4\x8de s krvjo kristjanov!\xc2\xab_NEWLINE__NEWLINE_Tako so molili Turki pod stenami trdnjave. Med dimom in ognjem so se bliskale svete sablje. Med grmenjem topov se je sli\xc5\xa1alo\xc2\xa0\xc2\xbbJezus!\xc2\xab\xc2\xa0iz gradu in\xc2\xa0\xc2\xbbAlah!\xc2\xab\xc2\xa0pod obzidjem._NEWLINE__NEWLINE_\xc5\xa0e dandanes vedo stari ljudje, kje se je za\xc4\x8del \xc5\xa1iroki rov, po katerem so pri\xc5\xa1li Hadikovi voj\xc5\xa1\xc4\x8daki iz gradu na vrh brega Svete Trojice. \xc5\xa0e dandanes pripovedujejo, da kapetan Hadik ni prelomil svoje prisege. Prvi je bil med bojevniki in zadnji, ki je sko\xc4\x8dil v podzemski rov, da bi si re\xc5\xa1il golo \xc5\xbeivljenje. Turki so ga opazili, kot besna \xc4\x8dreda so hiteli za njim. Sto rok, sto ostrih no\xc5\xbeev mu je grozilo. Juna\xc5\xa1ki branilec kristjanov, hudo ranjen na glavi, se je le po\xc4\x8dasi umikal. Ledena roka smrti ga je \xc5\xbee prijela, a vendar je z zaupanjem prosil:_NEWLINE__NEWLINE_\xc2\xbbMati Marija, pomagaj, re\xc5\xa1i me!\xc2\xab_NEWLINE__NEWLINE_\xc5\xa0e dandanes pripovedujejo stari ljudje, da se je re\xc5\xa1il. Sre\xc4\x8dno je pri\xc5\xa1el na konec rova, na tisto mesto, kjer stoji kapelica na vrhu brega Svete Trojice. On je sezidal to kapelico in je v njej tudi pokopan. Njegovo telo ni strohnelo in tudi rana na glavi se \xc5\xa1e vidi, \xc4\x8deprav je minilo \xc5\xbee ve\xc4\x8d sto let od takrat, ko so prihajali Turki morit na\xc5\xa1e prednike.'